

**ประกาศสำนักงานทะเบียนหุ้นส่วนบริษัทกลาง**

**เรื่อง การยื่นคำขอจดทะเบียนแก้ไขเพิ่มเติมห้างหุ้นส่วนและบริษัทจำกัด**

**กรณีที่มีข้อโต้แย้งคัดค้านการจดทะเบียนในเขตกรุงเทพมหานคร**

**พ.ศ. ๒๕๖๐**

ตามประกาศสำนักงานทะเบียนหุ้นส่วนบริษัทกลาง ที่ ๑๓๗/๒๕๕๖ ลงวันที่ ๒๓ กันยายน ๒๕๕๖ กำหนดให้คำขอจดทะเบียนแก้ไขเพิ่มเติมรายการทางทะเบียนของบริษัทจำกัดที่มีสำนักงานแห่งใหญ่ตั้งอยู่ในเขตกรุงเทพมหานคร ซึ่งคำขอมิได้ลงลายมือชื่อกรรมการผู้มีอำนาจกระทำการแทนบริษัทตามที่จดทะเบียนไว้เดิม หรือเป็นคำขอที่มีการยื่นหนังสือโต้แย้งคัดค้านการขอจดทะเบียน ต้องยื่นจดทะเบียน ณ ส่วนจดทะเบียนธุรกิจกลางกรมพัฒนาธุรกิจการค้า เพียงแห่งเดียว นั้น

เพื่อให้การจดทะเบียนแก้ไขเพิ่มเติมห้างหุ้นส่วนและบริษัทจำกัดเป็นไปด้วยความเรียบร้อยเหมาะสม และเป็นการอำนวยความสะดวกรวดเร็วให้แก่ผู้ขอจดทะเบียน นายทะเบียนกลางจึงออกประกาศไว้ดังต่อไปนี้

๑. ให้ยกเลิกประกาศสำนักงานทะเบียนหุ้นส่วนบริษัทกลาง ที่ ๑๓๗/๒๕๕๖ เรื่อง การยื่นคำขอจดทะเบียนแก้ไขเพิ่มเติมบริษัทจำกัด กรณีที่มีข้อโต้แย้งหรือคัดค้านการจดทะเบียนในเขตกรุงเทพมหานครลงวันที่ ๑๐ กันยายน ๒๕๕๖

๒. การยื่นคำขอจดทะเบียนแก้ไขเพิ่มเติมรายการทางทะเบียนของห้างหุ้นส่วนและบริษัทจำกัดที่มีสำนักงานแห่งใหญ่ตั้งอยู่ในเขตกรุงเทพมหานคร ซึ่งมีลักษณะดังต่อไปนี้ ให้ผู้ขอจดทะเบียนยื่นคำขอจดทะเบียน ณ ส่วนจดทะเบียนธุรกิจกลาง หรือสำนักงานพัฒนาธุรกิจการค้าเขตทุกเขต กรมพัฒนาธุรกิจการค้าแห่งใดแห่งหนึ่ง ก็ได้

๒.๑ คำขอจดทะเบียนซึ่งไม่ได้ลงลายมือชื่อโดยหุ้นส่วนผู้จัดการหรือกรรมการผู้มีอำนาจกระทำการแทนห้างหุ้นส่วนหรือบริษัทตามที่จดทะเบียนไว้เดิม

๒.๒ คำขอจดทะเบียนที่มีการยื่นหนังสือโต้แย้งหรือคัดค้านการขอจดทะเบียน

๓. บรรดาคำขอจดทะเบียนที่มีลักษณะดังกล่าวข้างต้น ซึ่งได้ยื่นขอจดทะเบียนไว้ก่อนวันที่ประกาศนี้ใช้บังคับ ให้เป็นไปตามหลักเกณฑ์และวิธีการที่ใช้บังคับอยู่ในขณะยื่นคำขอจดทะเบียนนั้น

ทั้งนี้ ตั้งแต่วันที่ ๑๖ สิงหาคม ๒๕๖๐ เป็นต้นไป

ประกาศ ณ วันที่ ๑๕ สิงหาคม พ.ศ. ๒๕๖๐

บรรจงจิตต์ อังศุสิงห์

อธิบดีกรมพัฒนาธุรกิจการค้า

นายทะเบียนกลาง